ซื้อ 13 หุ้นฟอร์มดี! มีปัจจัยบวกSET บ่าย แนวต้าน 1,430 จุด
SET ช่วงเช้า (20 ต.ค.) ทรงตัวได้ในแดนบวกเป็นผลมาจากการเข้ามาเก็งกำไรก่อนประกาศงบไตรมาส 3/58 โดยเน้นไปที่กลุ่ม ICT ส่วนตลาดหุ้นภูมิภาคเคลื่อนไหวในแดนบวกเป็นส่วนใหญ่ บ่ายหากดัชนีฯ ผ่านแนวต้านแรกที่ 1,430 จุด มีแนวโน้มไปทดสอบ 1,440 จุด แต่หากหลุด 1,415 จุด มีโอกาสปรับตัวลงทดสอบแนวรับ 1,404 จุด
20 ต.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (20 ต.ค.) ทรงตัวได้ในแดนบวกเป็นผลมาจากการเข้ามาเก็งกำไรก่อนประกาศงบไตรมาส 3/58 โดยเน้นไปที่กลุ่ม ICT ส่วนตลาดหุ้นภูมิภาคเคลื่อนไหวในแดนบวกเป็นส่วนใหญ่
นักวิเคราะห์คาดช่วงบ่าย หากดัชนีฯ ผ่านแนวต้านแรกที่ 1,430 จุด มีแนวโน้มไปทดสอบ 1,440 จุด แต่หากหลุด 1,415 จุด มีโอกาสปรับตัวลงทดสอบแนวรับ 1,404 จุด แนะนำกลุ่มที่ได้ผลบวกจากมาตรการกระตุ้นเศรษฐกิจซึ่งมีแนวโน้มแข็งแกร่งกว่าตลาด อย่าง AOT-CENTEL-MINT-SCC-CK-STEC-UNIQ-SEAFCO-PS-CPALL-KTC-MTLS และ SAWAD
 
บล.ธนชาต ระบุในบทวิเคราะห์ (20 ต.ค.) SET เช้านี้แกว่งตัวในกรอบแคบ ขณะที่ปริมาณการซื้อขายยังเบาบาง แต่คงมองเป็นโอกาสซื้อสะสมหุ้น เพื่อไปทดสอบเป้าหมายระยะสั้นที่แนว Downtrend Line บริเวณ 1,440 จุด
ขณะที่ หุ้นใหญ่ถึงแม้กลุ่มธนาคารจะยังดีอยู่ จากงบไตรมาสที่ทยอยออกมาช่วยหนุน แต่ระยะถัดไปคาดจะค่อยๆ เห็น Sector rotation มากขึ้น โดยหากมีความชัดเจนกรณี TOT ฟ้องร้องสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ หรือ กสทช. คาดกลุ่ม ICT จะกลับมา แต่หากยังคลุมเครือ Sector rotation อาจช้ากว่าที่คาด
สำหรับหุ้นใหญ่แนะนำกลุ่มธนาคาร ขณะที่อาจเริ่มทยอยสะสมกลุ่ม ICT บ้างเล็กน้อยก่อน อย่างไรก็ตาม ยังคงเน้นธีมการลงทุนหลักในหุ้นที่ได้ประโยชน์มาตรการกระตุ้นฯรัฐบาล และหุ้นกลุ่มท่องเที่ยวจากปัจจัยฤดูกาลอยู่
กลุ่มหุ้นที่ดูน่าสนใจและคาดว่าจะมีแนวโน้มแข็งแกร่งกว่าตลาดยังคงเป็นหุ้นที่ได้ผลบวกจากมาตรการกระตุ้นเศรษฐกิจอย่าง
1.กลุ่มท่องเที่ยวเข้าสู่ช่วง High Season “ซื้อ” AOT-CENTEL และ MINT
2.กลุ่มรับเหมาฯและวัสดุก่อสร้าง “ซื้อ” SCC-CK-STEC-UNIQ และ SEAFCO
3.กลุ่มอสังหาฯ “ซื้อ” PS ได้ประโยชน์สูงสูงจากมาตรการกระตุ้นอสังหาฯ
4.กลุ่มหุ้นที่เกี่ยวข้องกับการบริโภคในประเทศอย่าง CPALL-KTC-MTLS และ SAWAD
…
 
บล.เอเอสแอล ระบุในบทวิเคราะห์ (20 ต.ค.) SET ช่วงเช้าปิดบวก ส่วนตลาดภูมิภาคอ่อนตัวลง หลังจากหุ้นกลุ่มพลังงานร่วงลง ตามราคาน้ำมันที่อ่อนตัวลง และความกังวลเกี่ยวกับเศรษฐกิจจีนที่ชะลอตัวลง โดยข้อมูลเศรษฐกิจที่ได้มีการเปิดเผยในวันนี้ กระทรวงพาณิชย์จีนเปิดเผยว่า การลงทุนโดยตรงในต่างประเทศ (ODI) โดยบริษัทนอกภาคการเงิน ปรับตัวขึ้น 5.2% เมื่อเทียบรายปี ในเดือนก.ย. ซึ่งชะลอลงจากอัตราการขยายตัว 7 % ในเดือนส.ค. ซึ่งก่อนหน้านี้ กระทรวงรายงานว่า มูลค่า ODI โดยบริษัทนอกภาคการเงิน ปรับตัวขึ้น 16.5% เมื่อเทียบรายปี ในช่วง 3 ไตรมาสแรกของปี 2558
ส่วนอินโดนีเซียคาด GDP ไตรมาส 3 ขยายตัว 4.8-5% เหตุรัฐบาลเพิ่มการใช้จ่าย อย่างไรก็ตาม ติดตามผลการประชุมของธนาคารกลางยุโรป ธนาคารกลางสหรัฐ  และธนาคารกลางญี่ปุ่น ที่จะมีขึ้นในช่วงเดือนนี้
สำหรับปัจจัยในประเทศ CIMBT และบ.ย่อย ไตรมาส 3/58 เผยกำไรสุทธิเพิ่มขึ้นเป็น 498.38 ล้านบาท และบริษัท ปตท. จำกัด (มหาชน) หรือ PTT เซ็น MOU ปิโตรนาส ซึ่งจะสามารถนำเข้า LNG ราว 1 ล้านตัน/ปี รองรับดีมานด์ที่เพิ่มขึ้น
แนวโน้มตลาดและหุ้นที่น่าสนใจช่วงบ่าย กราฟ 120 นาที SET ยังปรับตัวขึ้น โดยแท่งเทียนเรียงกันยืนเหนือเส้นค่าเฉลี่ยเป็นสัญญาณขึ้นต่อ หากผ่านแนวต้านแรกที่ 1,430 จุด มีแนวโน้มไปทดสอบ 1,440 จุด หลุด 1,415 จุด มีโอกาสปรับตัวลง ทดสอบแนวรับ 1,404 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
SCI มูลค่าการซื้อขาย 895.77 ล้านบาท ปิดที่ 8.30 บาท เพิ่มขึ้น 0.10 บาท
TIPCO มูลค่าการซื้อขาย 669.98 ล้านบาท ปิดที่ 23.10 บาท เพิ่มขึ้น 0.10 บาท
SCB มูลค่าการซื้อขาย 572.11 ล้านบาท ปิดที่ 142.50 บาท ลดลง 2.00 บาท
PTT มูลค่าการซื้อขาย 559.96 ล้านบาท ปิดที่ 269.00 บาท เพิ่มขึ้น 2.00 บาท
ADVANC มูลค่าการซื้อขาย 555.33 ล้านบาท ปิดที่ 232.00 บาท เพิ่มขึ้น 2.00 บาท
 
ที่มา: สำนักข่าวอินโฟเควสท์